3b776039f11d0074fdf81f33a20de015
### Πως πάω στην Αντίπαρο;


travelmyth.gr
2021.04

Όσοι επιθυμούν να ταξιδέψουν στην Αντίπαρο, μπορούν να μεταβούν στο νησί **ακτοπλοϊκώς**. Απευθείας δρομολόγια προς την Αντίπαρο εκτελούνται μόνο από τα λιμάνια της Πάρου, οπότε πρέπει πρώτα να ταξιδέψετε στην [Πάρο](https://www.travelmyth.gr/παρος/ξενοδοχεια).  

  

Η Πάρος συνδέεται ακτοπλοϊκά με όλα τα λιμάνια της Αττικής. Το ταξίδι με ταχύπλοο από το λιμάνι του [Πειραιά](https://www.travelmyth.gr/πειραιας/ξενοδοχεια) διαρκεί περίπου 3 ώρες, ενώ με συμβατικό πλοίο περίπου 4,5 ώρες. Από το λιμάνι στο [Λαύριο](https://www.travelmyth.gr/λαυριο/ξενοδοχεια) το ταξίδι διαρκεί περίπου 7 ώρες, ενώ από το λιμάνι της [Ραφήνας](https://www.travelmyth.gr/ραφηνα/ξενοδοχεια) η διάρκεια του ταξιδιού με ταχύπλοο κυμαίνεται στις 4 με 6 ώρες.  

  

Φτάνοντας στην Πάρο, υπάρχουν 2 λιμάνια στο νησί που συνδέονται ακτοπλοϊκά με την Αντίπαρο, αυτό στην [Παροικία](https://www.travelmyth.gr/παροικια/ξενοδοχεια) και εκείνο στην [Πούντα](https://www.travelmyth.gr/πουντα/ξενοδοχεια). Η διαδρομή με πλοίο από την Παροικία μέχρι το λιμάνι της Αντιπάρου διαρκεί περίπου 30 λεπτά, ενώ από την Πούντα μέχρι την Αντίπαρο λιγότερο από 10 λεπτά.



7caf40c8ffacc10c7a3e87f42547a71a
### Που να μείνω στην Αντίπαρο;


travelmyth.gr
2021.04

Από μικρά πολυτελή ξενοδοχεία και βίλες μέχρι οικογενειακά καταλύματα, η Αντίπαρος προσφέρει διάφορες επιλογές διαμονής για όλων των ειδών τους ταξιδιώτες. Εάν θέλετε να είστε στο κέντρο της πρωτεύουσας του νησιού, αλλά και κοντά στο λιμάνι, τότε μπορείτε να επιλέξετε κάποιο από τα ξενοδοχεία στη [Χώρα ή Αντίπαρο](https://www.travelmyth.gr/αντιπαρος/ξενοδοχεια). Εάν πάλι θέλετε να μείνετε σε έναν πιο ήσυχο οικισμό και να είστε μία ανάσα μακριά από τις ομώνυμες παραλίες, επιλέξτε ένα κατάλυμα στον [Άγιο Γεώργιο](https://www.travelmyth.gr/αγιος-γεωργιος-αντιπαρος/ξενοδοχεια) ή στο [Σωρό](https://www.travelmyth.gr/σωρος/ξενοδοχεια).  

  

Η επίσκεψη στην Αντίπαρο μπορεί να είναι και μονοήμερη εκδρομή σε περίπτωση που επιλέξετε να μείνετε στην [Πάρο](https://www.travelmyth.gr/παρος/ξενοδοχεια).



6a5e35f8646f20c33d5c9906e1c72bb8
### Ποια μέρη έχει η Αντίπαρος;


travelmyth.gr
2021.04

Η πρωτεύουσα της Αντιπάρου είναι η **Χώρα ή απλά Αντίπαρος**, η οποία περιλαμβάνει το Κάστρο, το ιστορικό κέντρο του νησιού, και βρίσκεται ακριβώς απέναντι από την Πούντα της Πάρου. Οι υπόλοιποι οικισμοί του νησιού είναι ο **Άγιος Γεώργιος**, ένας γνωστός παραθεριστικός οικισμός, ο **Σωρός**, που φημίζεται για τις πανέμορφες παραλίες του και ο **Κάμπος**.



5df5bb8ea097ba7d4ad09ab99e5d19c0
### Ποια είναι τα αξιοθέατα στην Αντίπαρο;


travelmyth.gr
2021.04

Η Αντίπαρος δεν είναι απλά ένα πανέμορφο νησί που αποτελεί πόλο έλξης πολλών τουριστών απ' όλες τις άκρες του κόσμου, αλλά και ένα νησί με πλούσια ιστορία, αξεπέραστη φυσική ομορφιά και αρκετά αξιοθέατα για να εξερευνήσετε.  

  

Πρώτος σταθμός σας είναι αναμφίβολα το περίφημο **Βενετικό Κάστρο της Αντιπάρου**, το οποίο χτίστηκε κατά τον 15ο αιώνα ως ένας οχυρωμένος οικισμός. Αν και η αρχιτεκτονική του μοιάζει αρκετά με τα υπόλοιπα ενετικά κάστρα που χτίστηκαν στις Κυκλάδες την περίοδο εκείνη, αυτό που κάνει το Κάστρο της Αντιπάρου να ξεχωρίζει είναι η θέση του, καθώς δεν βρίσκεται σε κάποιο ψηλό σημείο ή λόφο όπως τα περισσότερα κάστρα. Το Κάστρο αυτό αποτελεί σήμερα μέρος της Χώρας, της πρωτεύουσας της Αντιπάρου, κι έτσι η πρόσβαση σε αυτό είναι αρκετά εύκολη, καθώς η είσοδός του βρίσκεται στην κεντρική πλατεία της Χώρας, δίπλα στη Μητρόπολη του Αγίου Νικολάου. Εκτός από το ιστορικό και τουριστικό ενδιαφέρον που παρουσιάζει το Κάστρο, σήμερα χρησιμοποιείται από τον Δήμο και ως χώρος διαφόρων εκδηλώσεων και συναυλιών.  

  

Αφού ολοκληρώσετε την περιπλάνησή σας στο Κάστρο, μπορείτε να κατευθυνθείτε προς το **Σπήλαιο της Αντιπάρου**. Στο εντυπωσιακό αυτό σπήλαιο, το οποίο ήταν ήδη γνωστό κατά την αρχαιότητα, έχουν ανακαλυφθεί διάφορα ευρήματα της λίθινης εποχής, και μπορείτε να δείτε από σταλακτίκες και σταλαγμίτες μέχρι και επιγραφές που έχουν αφήσει οι επισκέπτες του ανά τους αιώνες.  

  

Εάν θέλετε να μάθετε περισσότερα για την ιστορία και τον πολιτισμό του νησιού, τότε δεν έχετε παρά να επισκεφθείτε το **Ιστορικό και Λαογραφικό Μουσείο**, στο οποίο μπορείτε να εισέλθετε με το εισητήριο που βγάλατε για το Σπήλαιο. Το Μουσείο αυτό εγκαινιάστηκε το 2016 και διαθέτει εκθέματα όπως χάρτες της Αντιπάρου και της Πάρου, παραδοσιακές τοπικές ενδυμασίες, σπάνια βιβλία, συλλογές νομισμάτων και κοσμημάτων και πολλά ακόμα.



17ddd6400bf390dd306ea96ac48d9b5a
### Ποιες παραλίες έχει η Αντίπαρος;


travelmyth.gr
2021.04

Είτε προτιμάτε μία αμμώδη παραλία είτε μία με βράχια, είτε θέλετε να απολαύσετε το μπάνιο σας σε μία πολυσύχναστη παραλία είτε αναζητάτε ένα πιο ήρεμο μέρος για τις βουτιές σας, το νησί της Αντιπάρου διαθέτει πλήθος παραλιών για όλα τα γούστα.  

  

Η πιο δημοφιλής παραλία του νησιού είναι η **Ψαραλυκή**, η οποία χωρίζεται σε δύο ξεχωριστές παραλίες, την Ψαραλυκή 1 και την Ψαραλυκή 2. Και οι δύο είναι εύκολα προσβάσιμες από τη Χώρα, διαθέτουν άμμο και είναι οργανωμένες, καθιστώντας τες ιδανικές για οικογένειες. Στην Ψαραλυκή 2 ωστόσο μπορεί να συναντήσετε και γυμνιστές. Μία ακόμη δημοφιλής παραλία με εύκολη πρόσβαση είναι τα **Γλυφά**, ενώ η παραλία **Σωρός** που βρίσκεται κοντά στον ομώνυμο οικισμό είναι και η μεγαλύτερη σε έκταση παραλία του νησιού. Η παραλία **Παναγιά** βρίσκεται πολύ κοντά στην Ψαραλυκή και μερικές φορές αναφέρεται και ως Ψαραλυκή 3.  

  

Η παραλία **Κάμπινγκ**, όπως άλλωστε φανερώνει και το όνομά της, είναι ιδιαίτερα δημοφιλής ανάμεσα στους κατασκηνωτές, ενώ η παραλία **Άγιος Σπυρίδωνας** προσφέρει ρηχά και καθαρά νερά, ιδανικά για οικογένειες με παιδιά. Μερικές ακόμα παραλίες που δεν είναι οργανωμένες αλλά αξίζει να τις επισκεφθείτε για την ηρεμία και την ομορφιά που προσφέρουν είναι η **Φανερωμένη**, ο **Άγιος Σώστης**, το **Σιφνέικο**, ο **Άγιος Γεώργιος** και τα **Λιβάδια**.



d2314183d1e6b4d777b50e81a51ead86
### Τι δραστηριότητες μπορώ να κάνω στην Αντίπαρο;


travelmyth.gr
2021.04

Το νησί της Αντιπάρου διαθέτει πλούσια φυσική ομορφιά και ενδείκνυται για διάφορες εξωτερικές δραστηριότητες και αθλήματα.  

  

Οι παραλίες του νησιού είναι πεντακάθαρες και ήρεμες στην πλειοψηφία τους, κάτι που τις καθιστά ιδανικές για **θαλάσσια σπορ** και **καταδύσεις**. Σε παραλίες όπως η Ψαραλυκή και τα Γλυφά μπορείτε να κάνετε **σέρφινγκ**, **θαλάσσιο ποδήλατο**, **windsurfing** αλλά και **beach tennis**.  

  

Αρκετές από τις παραλίες του νησιού είναι επίσης κατάλληλες και για **ψάρεμα**.  

  

Εάν θέλετε να εξερευνήσετε τα μονοπάτια της Αντιπάρου, τότε μπορείτε να κάνετε **πεζοπορία** ή **ποδηλασία**, καθώς το νησί προσφέρει διάφορες μαγευτικές διαδρομές.  

  

Τέλος, μπορείτε να κάνετε και **ημερήσιες εκδρομές** στην πολύ κοντινή Πάρο ή ακόμη και στο ακατοίκητο νησάκι Δεσποτικό, το οποίο βρίσκεται δίπλα στην Αντίπαρο.



1aa8ab996d054d9f252a3078a1bb5bd3
### Που να πάω στην Αντίπαρο;


travelmyth.gr
2021.04

Κατά τη διαμονή σας στο όμορφο νησί της Αντιπάρου, δεν πρέπει να παραλείψετε να επισκεφθείτε τις **πεντακάθαρες αμμώδεις παραλίες** του νησιού και να κολυμπήσετε στα κρυστάλλινα νερά τους. Από τις πιο δημοφιλείς παραλίες είναι η Ψαραλυκή, τα Γλυφά και ο Σωρός.  

  

Μπορείτε επίσης να κάνετε κάποια **εκδρομή στο διπλανό ακατοίκητο νησάκι Δεσποτικό**, το οποίο έχει χαρακτηριστεί και ως ένα "ανοιχτό μουσείο", λόγω των αρχαιολογικών ευρυμάτων που έχουν ανακαλυφθεί και αναστηλωθεί στα εδάφη του. Φτάνοντας λοιπόν, μπορείτε να θαυμάσετε το αρχαϊκό Ιερό του Απόλλωνα και στη συνέχεια να κατευθυνθείτε προς τις πανέμορφες παραλίες του νησιού, όπου μπορείτε να απολαύσετε το μπάνιο σας σε ένα ήρεμο τοπίο με φόντο τους αιώνες ιστορίας που απλώνονται μπροστά σας.  

  

Εάν η ιστορία σας συναρπάζει, τότε δεν πρέπει να παραλείψετε να επισκεφθείτε και το **Βενετικό Κάστρο** αλλά και το **Σπήλαιο της Αντιπάρου**.  

  

Ασφαλώς, η **νυχτερινή διασκέδαση** δεν θα μπορούσε να λείπει από ένα νησί σαν την Αντίπαρο. Στα πολυάριθμα μπαρ του νησιού αλλά και στη ντίσκο που διαθέτει είναι σίγουρο πως θα διασκεδάζετε μέχρι το πρωί.



51b9787b59fc4778066185eed631372e
### Τι γεύσεις να δοκιμάσω στην Αντίπαρο;


travelmyth.gr
2021.04

Στην Αντίπαρο θα συναντήσετε πολλές ιδιαίτερες και παραδοσιακές γεύσεις που πρέπει οπωσδήποτε να δοκιμάσετε κατά τη διάρκεια της διαμονής σας. Αρχικά, τα **φρέσκα ψάρια και θαλασσινά** αποτελούν αναπόσπαστο κομμάτι της κουζίνας του νησιού, ενώ εάν θέλετε κάτι πιο ιδιαίτερο μπορείτε να δοκιμάσετε τους **σαλιάκους** ή αλλιώς σαλιγκάρια. Το **μερμιτζέλι**, ένα χειροποίητο ζυμαρικό που θυμίζει το κριθαράκι, αλλά και ο **γεμιστός πετεινός πατίδο** είναι δύο ακόμα παραδοσιακά πιάτα που αξίζει να δοκιμάσετε. Και φυσικά, δεν πρέπει να παραλείψετε να συνοδεύσετε τα γεύματά σας με την **τσικουδιά** του νησιού.



5a1009e6f27463152a9227b53dd9cccc
### Που βρίσκεται η Αντίπαρος;


travelmyth.gr
2021.04

Η Αντίπαρος βρίσκεται στο νότιο Αιγαίο Πέλαγος, σε πολύ κοντινή απόσταση από την Πάρο και αποτελεί μέρος των [Κυκλάδων](https://www.travelmyth.gr/κυκλαδες/ξενοδοχεια).



8cf8a3eee31521c1c617d3bea1523b9c
### Που ανήκει η Αντίπαρος;


travelmyth.gr
2021.04

Η Αντίπαρος ανήκει στο σύμπλεγμα των Κυκλάδων, καθώς και στην Περιφέρεια Νοτίου Αιγαίου.



2b66c2dd86788224e38cee0dd42dbc2f
### Ποιος είναι ο πληθυσμός της Αντιπάρου;


travelmyth.gr
2021.04

Σύμφωνα με την απογραφή του 2011, ο πληθυσμός της Αντιπάρου ανέρχεται στους 1.211 κατοίκους.


